།རིག་འཛིན་ཞི་བའི་སྒྲུབ་ཐབས་བསྐྱེད་རྫོགས་ཀྱི་དམིགས་རིམ་གསལ་བྱེད་རྣམ་གྲོལ་གྲུབ་པའི་ལམ་བཟང་བཞུགས་སོ། །

༄༅། །ན་མོཿཔདྨ་ཀ་ར་ཡེ། མཚོ་སྐྱེས་འདབ་སྟོང་གེ་སར་པད་སྡོང་རྩེར། །མ་ལུས་རྒྱལ་ཀུན་འདུས་ཞལ་པདྨ་འབྱུང་། །རྣམ་པར་འཕྲོ་དེར་བདག་བློ་དང་
བས་འདུད། །དེ་ཡང་ལྷ་བྲག་ཐུགས་གཏེར་ལས་བྱོན་པའི་གསང་སྒྲུབ་དྲག་པོ་མཐིང་གི་སྐོར་ལ། ཐེམ་བྱང་ལས། ལྷོ་ན་གསེར་མཛོད་སེར་པོ་བསྙེན་སྒྲུབ་ཆོས༔ ལམ་གྱི་
བར་ཆད་སེལ་བའི་སྒྲུབ་ཐབས་ཡོད༔ ཡི་དམ་ལྷ་ཡི་སྒྲུབ་ཐབས་རྩ་བ་བཅུ༔ སོ་སོར་ཕྱེ་བས་མན་ངག་བརྒྱ་རྩ་གཅིག༔ ཅེས་གསུངས་པའི་མཛོད་ལྔ་རེ་རེ་ལ་ཡང་རྩ་བ་དང་
ཡན་ལག་ཏུ་བཅས་པའི་ཐེམ་ཅན་བརྒྱ་རྩ་རེ་དང་། ཐེམ་མེད་ཇི་སྙེད་དང་བཅས་པ་བཞུགས་པའི་སྒོ་ཐེམ་ལས། དེ་རྣམས་ཀུན་གྱི་རྩ་བའི་ཆོས༔ ཨོ་རྒྱན་པདྨའི་ཐུགས་སྒྲུབ་

༄༅། །ཡོད༔ ཅེས་སོགས་གསུངས་པའི་དོན་ལ། འདིར་རིག་འཛིན་གདུང་སྒྲུབ་ལས། ཐེམ་མེད་རིག་འཛིན་ཞི་བ་རྩ་བའི་སྒྲུབ་ཐབས་ལས་ཅན་རྗེས་
འབངས་ལྔ་ལ་གདམས་པ་སྙན་བརྒྱུད་ཐུན་མོང་ཡིན་པ་དྲག་པོ་ཐུགས་ཀྱི་སྒྲུབ་པའི་གོང་བསྙེན་དུ་གཏོང་བ་རིག་འཛིན་གོང་མ་རྣམས་ཀྱི་ཕྱག་བཞེས་ཀྱི་རྒྱུན་ལ་མན་ངག་གནད་་་
གསང་རྣམས་ཞལ་ཤེས་ཀྱིས་བརྒྱན་པ་རྣམས་ཀྱིས་ཉམས་སུ་བླང་བདེ་ཕྱིར་ཁྲིག་ཆགས་སུ་བཀོད་པ་ལ། དེ་ཡང་རྡོ་རྗེ་ཐེག་པའི་ལམ་གྱི་རྩ་བ་ཐམས་ཅད་བསྐྱེད་རྫོགས་ཟུང་དུ་
འཇུག་པ་ནས་བསྙེན་སྒྲུབ་ལས་གསུམ་ལས། དེ་ལའང་བྱིན་རླབས་བླ་མའི་སྒྲུབ་སྐོར། ཕྲིན་ལས་མཁའ་འགྲོ་ཆོས་སྐྱོང་གི་སྒྲུབ་སྐོར་དང་གསུམ། དེ་ཐམས་ཅད་ཀྱི་རྩ་བར་

གྱུར་པ་ནི་བླ་མ་བསྒྲུབ་པ་ཁོ་ན་ལ་རག་ལུས་ཏེ། ལུང་ལས། བླ་མ་སངས་རྒྱས་བླ་མ་ཆོས། །དེ་བཞིན་བླ་མ་དགེ་འདུན་ཏེ། །ཞེས་དང་། བདེ་འདུས་ལས། བླ་མ་བདེ་གཤེགས་འདུས་པའི་སྐུ། །དཀོན་
མཆོག་གསུམ་གྱི་རང་བཞིན་ལ། །སོགས་དང་། རྩ་ལྟུང་ལས། གང་ཕྱིར་རྡོ་རྗེ་འཛིན་པ་ཆེ། །དངོས་གྲུབ་སློབ་དཔོན་རྗེས་འབྲང་གསུངས། །ཞེས་བཤད། གསང་འདུས་ལས། མཆོད་པ་ཐམས་ཅད་
ཡོངས་སྤངས་ནས། །བླ་མ་མཆོད་པ་ཡང་དག་བརྩམས། །དེ་མཉེས་པ་ལས་ཀུན་མཁྱེན་པའི། །གོ་འཕང་མཆོག་ནི་ཐོབ་པར་འགྱུར། །ཞེས་དང་། བཀོད་པ་ཆེན་པོ་ལས། གང་གི་ལྷ་སྐུ་འབུམ་ཕྲག་བསྒོམ་
པ་ལས། །བླ་མ་རང་སེམས་སྐད་ཅིག་དྲན་པ་མཆོག །ཅེས་སོགས་དང་། སྡུད་པ་ལས་ཀྱང་། སངས་རྒྱས་ཆོས་རྣམས་དགེ་བའི་བཤེས་ལ་བརྟེན་ཏོ་ཞེས། །ཡོན་ཏན་ཀུན་གྱི་མཆོག་མངའ་རྒྱལ་བས་དེ་སྐད་
གསུངས༑ །ཞེས་མདོ་རྒྱུད་ཐམས་ཅད་ནས་རྒྱས་པར་བཤད་ཅིང་། རྡོ་རྗེ་ཐེག་པའི་ལམ་གྱི་རྩ་བ་ཐམས་ཅད་དེ་ཉིད་ལ་རྣལ་འབྱོར་དུ་བྱ་བ་དང་། མོས་གུས་ཀྱི་ལམ་ཁྱེར་དུ་བསྒྲུབ་པར་བྱེད་པའི་ལམ་ལ་གཙོ་བོར་
བསླབ་པ་ནི་ཉམས་སྣང་གི་རྟོགས་པ་གོང་འཕེལ་དུ་འགྱུར་ཞིང་། བྱིན་རླབས་ཀྱི་ཚན་ཁ་ནི་ཟླ་དྲོས་པ་བཞིན་ཡུན་རིང་པོར་ས་ལམ་སྦྱངས་བསྒྲོད་ལ་མ་ལྟོས་པར་ཚེ་འདི་ཉིད་ལ་ཟུང་འཇུག་སྐུ་བཞི་ཡེ་ཤེས་ལྔ་དང་

༄༅། །ལྡན་པའི་སངས་རྒྱས་ཀྱི་གོ་འཕང་བདེ་བླག་ཏུ་ཐོབ་པར་བྱེད་པའི་གནད་གསང་དམ་པ་ནི་འདི་ཁོ་ནའོ།། དེ་ལ་ཡང་བསྙེན་སྒྲུབ་ལས་གསུམ་ལས། བསྙེན་སྒྲུབ་ལའང་དཔྱད་ཕྱེ་བའི་ལུང་
ལས༑ བསྙེན་དུས་བླ་མ་སྤྱི་བོར་བསྒོམ། །གསོལ་འདེབས་ཚུལ་དུ་འཛབ་འདི་བཟླས། །ཞེས་དང་། རྩ་བར། ཡང་ན་ཧ་རི་ནི་ས་སྦྱར། །ཞེས་གསུངས། སྒྲུབ་དུས་བླ་མ་སྙིང་གར་བསྒོམ། །ཞེས་སོགས་
གསུངས་པའི་དོན་ལ་འཇུག་པར་བྱེད་པ་ལ་སྔོན་འགྲོ་དང་། དངོས་གཞི་རྗེས་གསུམ་གྱིས་སྟོན་ཅིང་། དང་པོ་ལའང་གཉིས་ལས། ཐུན་མོང་སྤྱིའི་སྔོན་འགྲོས་རྒྱུད་ལེགས་པར་སྦྱངས་དགོས་ཏེ། དེ་ཡང་རྟེན་གྱི་
གང་ཟག་འཁོར་བའི་ལས་སྣང་ལ་ཡིད་ཕྱུང་ནས་ཞེན་པ་ལོག་པས་དལ་འབྱོར་གྱི་ཆོས་བཅོ་བརྒྱད་རྙེད་པར་དཀའ་ཞིང་། རྙེད་པ་དོན་ཆེན་པོ་དང་ལྡན་པའི་བློས་དལ་བ་ཆུད་མི་སོན་པར་བྱེད་པ། འཁོར་འདས་སྣོད་
བཅུད་ཐམས་ཅད་མི་བརྟན་ཅིང་མི་རྟག་པའི་འདུ་ཤེས་ཀྱིས། དེ་རིང་སང་ཙམ་ཡང་མི་འཆི་བའི་གདེང་མེད་པར་ཐག་ཆོད་པས་བསྒྲུབ་པ་ལོང་ཡོད་མི་བྱེད་པ། བདེ་སྡུག་སྔོན་ལས་ལས་བྱུང་བར་ཤེས་པ་ལས་
འབྲས་བླང་དོར་ཕྱིན་ཅི་མ་ལོག་པར་སྤྱོད་པ་འཁོར་བའི་སྡུག་བསྔལ་དུ་ཤེས་པའི་ཚེ་ཐུང་སྤྲིན་བར་གྱི་ཉི་ཞུར་ཙམ་འདི་ལ་བློ་སྣ་བཙན་ཐབས་སུ་བསྟུངས་ཏེ། ཅིས་ཀྱང་དགོས་པ་མེད་པའི་སྐྱོ་ཤས་བཅོས་མིན་ངེས་

འབྱུང་གིས་རྒྱུད་བསྐུལ་ནས་སྒོ་གསུམ་ཡང་དག་པའི་ལམ་ལ་སྲོལ་དུ་འཇུག་པས་ཉིན་མཚན་ཀུན་ཏུ་ཆོས་ལྡན་དགེ་བར་བསྐུལ་བའོ།། གཉིས་པ་ནི་འཇིགས་རུང་འཁོར་བའི་སྡུག་བསྔལ་མེ་འོབ་དང་འདྲ་བ་དེ་ལས་
སྐྱབས་དང་སྐྱོབ་པར་ནུས་པ་ནི་བླ་མ་དང་དཀོན་མཆོག་གསུམ་ཁོ་ན་ལས་གཞན་མེད་པའི་ཕྱིར། དེ་ཉིད་སྐྱབས་དང་ར་མདའ་ཞུ་སྙམ་པའི་མོས་བློས། དབེན་ཞིང་གོལ་བའི་གནས་སུ། ལུས་གནད་དྲང་པོར་
བསྲང་༑ ངག་གནད་རླུང་རང་བབས། སེམས་གནད་གཞན་དུ་མི་གཡོ་བས། རང་ཉིད་གང་དུ་གནས་པའི་ས་ཕྱོགས་འདི་ཉིད་དག་པའི་ཞིང་ཁམས་ཡངས་ཤིང་རྒྱ་ཆེ་བར་གྱུར་པའི་མདུན་གྱི་ནམ་མཁའི་གནས་
སུ་འཇའ་འོད་སྣ་ལྔ་ཟེར་ཁྱིམ་འཁྲུགས་པའི་ཀློང་དུ་སེངྒེ་ཆེན་པོ་བརྒྱད་ཀྱིས་སྟེགས་པའི་རིན་པོ་ཆེའི་ཁྲི་པདྨ་དང་ཉི་ཟླའི་གདན་ལ་ངོ་བོ་རྩ་བའི་བླ་མ་དང་དབྱེར་མ་མཆིས་པ་རྣམ་པ་རིག་འཛིན་གྱི་སློབ་དཔོན་ཆེན་པོ་
པདྨ་འབྱུང་གནས་བརྒྱད་གཉིས་ལོན་པའི་ན་ཚོད་ཅན་སྐུ་མདོག་དུང་ལ་ཕོ་ཚོས་བཀུས་པ་ལྟ་བུ་ཞལ་གཅིག་ཕྱག་གཉིས་པ། གཡས་གསེར་གྱི་རྡོ་རྗེ་རྩེ་ལྔ་པ་ཐུགས་ཀར་འཛིན་ཅིང་། གཡོན་མཉམ་གཞག་གི་སྟེང་
ན་ཐོད་པ་བདུད་རྩིས་གང་བ། གྲུ་མོ་ན་ཁ་ཊྭཱཾ་ཀ་འཆང་བ། སྐུ་ལ་གསང་ཕོད་སྣམ་སྦྱར་ཟབ་བེར་སོགས་བརྩེགས་མར་གསོལ་ཞིང་། དབུ་ལ་ཤེའུའི་མཉེན་ཞུ་སྒྲོ་དར་མེ་ལོང་ལ་སོགས་པས་བརྒྱན་པ། མཚན་

༄༅། །དཔེ་ཡོངས་སུ་རྫོགས་པ་དེའི་སྐུ་ལས་དྲི་མ་མེད་པའི་འོད་ཟེར་སྣ་ལྔ་འབུམ་ཕྲག་དུ་མ་མཁའ་ཁྱབ་ཏུ་སྤྲོ་ཞིང་། སྒྱུ་མ་ལྟ་བུའི་སྐུ་ཅན་ནམ་སངས་རྒྱས་ཐམས་ཅད་འདུས་པའི་ངོ་བོར་
བཞུགས་པ་དེའི་མཐའ་སྐོར་དུ་བླ་མ་བརྒྱུད་པའི་རིམ་པ་རིས་སུ་མ་ཆད་པ་ཇི་སྙེད་པ་དང་། ཡི་དམ་དཀྱིལ་འཁོར་གྱི་ལྷ་ཚོགས་སངས་རྒྱས་བྱང་སེམས། དཔའ་བོ་མཁའ་འགྲོ་ཆོས་སྐྱོང་སྲུང་མ་རྣམས་ཀྱིས་
བསྐོར་བ་སྤྲིན་ཕུང་གཏིབ་པ་བཞིན་མཁའ་ཁྱབ་ཏུ་སད་ནས་བཞུགས་པར་བསམ་པ་ནི་སྐྱབས་སུ་འགྲོ་བའི་ཡུལ་ལོ། །དེ་ཉིད་རང་གཞན་སེམས་ཅན་ཐམས་ཅད་སྒོ་གསུམ་མོས་གུས་གདུང་ཤུགས་དྲག་པོ་དང་
ལྡན་པའི་སྒོ་ནས་སྐྱབས་སུ་འགྲོ་བར་མོས་ནས་ངག་ཏུ། ཧཱུྃ། རང་བྱུང་ལྷུན་གྱིས་གྲུབ་པའི་སྐུ། །འོད་གསལ་ཆེན་པོའི་དགོངས་པ་ཅན། །ཐུགས་རྗེའི་དབང་གིས་འགྲོ་དོན་མཛད། །བླ་མ་རྣམས་ལ་སྐྱབས་སུ་
མཆི༑ །རང་ལ་ཡེ་ཤེས་ཤར་བའི་སྐུ། །མི་འབྲལ་རྩེ་གཅིག་དགོངས་པ་ཅན། །བྱིན་གྱིས་རློབ་ཅིང་བར་ཆད་སོལ། །ཡི་དམ་ལྷ་ལ་སྐྱབས་སུ་མཆི། །དམ་ཚིག་རྣམ་པར་དག་པའི་སྐུ། །བརྩེ་གདུངས་བྱམས་
པའི་དགོངས་པ་ཅན། །ལེགས་ཉེས་སྟངས་འཛིན་དངོས་གྲུབ་སྟེར། །མཁའ་འགྲོ་ཚོགས་ལ་སྐྱབས་སུ་མཆི། །ཞེས་སྐྱབས་འགྲོ་དེ་ཉིད་ཁ་ཙམ་ཚིག་ཙམ་མ་ཡིན་པར་ཅི་ནུས་སུ་བརྗོད་པའི་མཐར་སྐྱབས་ཡུལ་

རྣམས་ལ་མོས་གུས་དུང་བྱས་པའི་རྐྱེན་གྱིས། དེ་རྣམས་ཀྱི་སྐུ་ལས་དྲི་མ་མེད་པའི་འོད་ཟེར་ཟླ་བ་སྟོང་དུས་གཅིག་ཏུ་ཤར་བ་ལྟ་བུ་འཕྲོས། རང་གཞན་སེམས་ཅན་གྱི་སྒྲིབ་གཉིས་བག་ཆགས་དང་བཅས་པ་
ཐམས་ཅད་སྦྱངས་ཤིང་དག་པར་བྱས། སྐྱབས་ཡུལ་རྣམས་ཀྱི་ཐུགས་རྗེས་སེམས་ཅན་ཐམས་ཅད་དག་པའི་ཞིང་ཁམས་སུ་འུར་ཏིང་གིས་སོང་བར་བསམ། སླར་ཡང་མོས་གུས་དུང་དུང་བྱས་པའི་རྐྱེན་གྱིས་
སྐྱབས་ཡུལ་དེ་དག་ཐམས་ཅད་འོད་གསལ་བདེ་བ་ཆེན་པོའི་ངང་དུ་ལྟེམ་གྱི་ཞུ་བ་རང་ཉིད་ལ་ཐིམ་པས་དེ་རྣམས་ཀྱི་སྐུ་གསུང་ཐུགས་དང་སྒོ་གསུམ་དབྱེར་མེད་དུ་གྱུར་པ་གཤིས་སྤྲོས་བྲལ་གྱི་ངང་དེར་དར་གཅིག་་
མཉམ་པར་བཞག་པ་ནི་སྐྱབས་སུ་འགྲོ་བའོ། །གསུམ་པ་ཐེག་ཆེན་གྱི་རྩ་བ་སེམས་བསྐྱེད་པ་ནི། ཕྱོགས་བཅུའི་འཇིག་རྟེན་གྱི་ཁམས་ལ་བློ་གཞིག་འབྲེལ་ཞིག་བཏང་ན། ཕྱོགས་བཅུ་ནམ་མཁའི་མཐའ་གཏུག་
པ་མེད་པར་སེམས་ཅན་གྱིས་ཁྱབ། དེ་ཐམས་ཅད་ཀྱིས་བདག་གི་ཕ་མ་མ་བྱས་པ་གཅིག་ཀྱང་མེད། ཕ་མ་བྱས་རེས་བཞིན་ཕན་ཚད་མེད་པ་ལས་སྐྱོབ་པའི་དྲིན་ཆེན་ཤ་སྟག་ཡིན་པ་ལ་ཡིན་པར་ཤེས་པས་བརྩེ་
བའི་སྙིང་རྗེ་ཆེན་པོས་ཀུན་ནས་བླངས་ཏེ། འདི་རྣམས་འཁོར་བའི་སྡུག་བསྔལ་ལས་བསྒྲལ་ཏེ་ཐར་པ་བླ་ན་མེད་པ་རྫོགས་པའི་སངས་རྒྱས་ཀྱི་གོ་འཕང་ལ་འགོད་པར་བྱ། དེའི་ཆེད་དུ་ལམ་བསྐྱེད་རྫོགས་ཟུང་འཇུག་

༄༅། །གི་གདམས་པ་ཟབ་མོ་ཉམས་སུ་བླང་བར་བགྱིའོ་སྙམ་པར་མོས་ལ། སེམས་བསྐྱེད་འགྲོ་བ་ཀུན་དོན་དུ། །བླ་མ་སངས་རྒྱས་བསྒྲུབས་ནས་ནི། །གང་ལ་གང་འདུལ་ཕྲིན་ལས་ཀྱིས། །
འགྲོ་དོན་བྱེད་པར་སེམས་བསྐྱེད་དོ། །ཞེས་བསམ་པ་དང་དོན་བསྟུན་ཏེ་ཅི་ནུས་སུ་བརྗོད་པའི་མཐར། སྙིང་རྗེ་བསྒོམ་ཡུལ་སེམས་ཅན། སྒོམ་མཁན་བདག སྒོམ་པའི་ཀུན་སློང་བཅས་གསུམ་ག་མི་དམིགས་
པའི་ངང་དེར་མཉམ་པར་བཞག་གོ། དེ་དག་ནི་སྔོན་འགྲོའི་རིམ་པའོ།། དངོས་གཞི་ལའང་རང་ལུས་གདོད་ནས་གྲུབ་པའི་རྟེན་གཞལ་ཡས་ཁང་དུ་བསྐྱེད་པ། དེ་ལ་བརྟེན་པའི་རྩ་བ་གསུམ་འཁོར་ལོ་ལྔ་དང་
བཅས་པར་བསྒོམ་པ། དེ་ལ་བརྒྱུད་པའི་བྱང་ཆུབ་ཀྱི་སེམས་འབྱུང་བཞིའི་རླུང་ཐིག་དང་བཅས་པ་མཁའ་འགྲོ་ཡུམ་ལྔའི་རང་བཞིན་དུ་གསལ་འདེབས། རང་བཞིན་གྱི་ཡེ་ཤེས་ཀྱི་འཁོར་ལོ་སྤྱན་དྲངས་ཤིང་
བསྟིམས༑ ལུས་དཀྱིལ་ལྷ་ཚོགས་རྣམས་ལ་ཇི་སྲིད་གསལ་བརྟན་གྱི་ཉམས་མ་ཐོན་པའི་བར་གོམས་འདྲིས་ཀྱིས་བསླབ་པར་བྱ་བ་ལྷ་སྔགས་ཆོས་ཉིད་ཀྱི་དཀྱིལ་འཁོར་གསུམ་དུ་ཤེས་པས་བཟླས་པ་ལ་འཇུག་པ་
དང་དྲུག་ལས་དང་པོ་ནི། སེམས་བསྐྱེད་སོང་བའི་རྗེས་དེ་མ་ཐག་ཏུ། ལུས་གནད་ཆོས་བདུན་ནམ་སེམས་སྐྱིལ་གང་རུང་གིས་དྲང་པོར་བསྲང་། ངག་གནད་རླུང་རང་སོ། སེམས་གནད་དུས་གསུམ་གྱི་རྟོག་

པ་དང་བྲལ། ཤེས་པ་གསལ་སྟོང་གི་ངང་དུ་དར་གཅིག་བཞག་པའི་ངང་ལས་སྐད་ཅིག་ཙམ་གྱིས་སྣོད་བཅུད་འདི་ཐམས་ཅད་དག་པའི་ཞིང་ཁམས་འཇའ་ཚོན་འོད་ལྔ་ཟེར་ཁྱིམ་འཁྲུགས་པར་གྱུར་པའི་དབུས་སུ།
རང་གི་ལུས་ཀྱང་ཕྱི་དབྱིབས་འཇའ་ཚོན་འོད་ལྔ་ལས་གྲུབ་པར་གྱུར་པ་དྭངས་གསལ་ཆགས་ཐོགས་སྒྲིབ་གཡོག་ཀུན་བྲལ་ཏེ་གདོད་མ་ནས་གྲུབ་པའི་གཞལ་ཡས་ཁང་དུ་མོས་པར་གསལ་བཏབ་ལ། གཉིས་པ་ནི།
ནང་དུ་བསྒོམ་པའི་རྩ་འཁོར་ནི་རྒྱས་པ་ཟབ་རྒྱ་སྙིང་ཐིག་སོགས་དང་མཐུན་པར་བསྒོམ་པ་ཡིན་ནའང་འདིར་དང་པོའི་ལས་ཅན་རྣམས་བསྒོམ་སླ་ཞིང་འཇུག་པ་བདེ་བའི་ཕྱིར་རྩ་བའི་ཕྲིན་ལས་ཆེན་མོ་དང་སྒོམ་བྱང་་
སེམས་སྒྲོན་{གསལ་སྒྲོན་}གཉིས་ཀ་ནས་བཤད་པ་ལྟར་བསྒོམ་པ་སྐབས་སུ་བབས་པས། དེ་ཡང་རང་ལུས་སྟོང་གསལ་འཇའ་ཚོན་འོད་ལྔར་ཤར་བ་དེའི་ལུས་ནང་གི་དབུས་བྲང་ཐད་དུ་དབུ་མ་ཆོས་བཞི་ལྡན་ཏེ།
ཏིལ་གྱི་མར་མེ་ལྟར་གསལ་བ། རྒྱ་སྐྱེགས་ལྟར་དམར་བ། ཆུ་ཤིང་ལྟར་དྲང་བ། པད་འདབ་ལྟར་སྲབ་པ། གཡས་སུ་རོ་མ་དམར་བ། གཡོན་དུ་རྐྱང་མ་དཀར་བ། རྩ་གསུམ་པོ་གཤིབ་པའི་དབུ་མའི་ཡར་སྣེ་
ཚངས་བུག་ཏུ་ཟུག་པ་ཀ་བ་བཙུགས་པ་ལྟ་བུ་མར་སྣེ་གསང་གནས་སུ་ཟུག་པ། རོ་རྐྱང་གཉིས་སྨིན་མཚམས་ནས་གུག་སྟེ་ཡར་རྩེ་སྣ་བུག་གཉིས་དང་མར་སྣེ་ལྟེ་འོག་སོར་བཞིའི་ཐད་དུ་དབུ་མ་ལ་ཟུག་པ་ཡི་གེ་

༄༅། །ཆའི་ཕོངས་ལྟ་བུའོ།། དེ་ལ་བརྟེན་པའི་འཁོར་ལོའི་རྩ་འདབ་རྣམས་གྱེས་ཚུལ་ནི། ཐོག་མར་ཕྱོགས་བཞིར་རེ་རེ་གྱེས། དེ་ནས་བརྒྱད་དུ་གྱེས་པའི་སྙིང་གི་རྩ་འཁོར་ཆགས། དེ་བཞིན་
བརྒྱད་ལས་བཅུ་དྲུག་ཏུ་གྱེས་པས་མགྲིན་པའི་རྩ་འཁོར་དང་། བཅུ་དྲུག་ལས་སོ་གཉིས་སུ་གྱེས་པ་སྤྱི་བོའི་རྩ་འཁོར་དང་། སོ་གཉིས་ལྔ་རེ་བཞིན་གྱེས་པའི་ལྟེ་བའི་རྩ་འཁོར། གསང་གནས་སུ་རྩ་འདབ་
བཞིའོ།། འཁོར་ལོ་དེ་རྣམས་ཀྱང་སྤྱི་བོའི་རྩ་འཁོར་རྣམས་གདུགས་ཀྱི་རྩིབ་མ་ལྟར་ཕུབ་པ། མགྲིན་པའི་རྩ་འཁོར་བུམ་སྐེ་ལྟར་འབྲེལ་བ་ཅུང་ཟད་གྱེན་དུ་ཕྱོགས་པ། སྙིང་གི་རྩ་འཁོར་པདྨ་འདབ་བརྒྱད་ལྟ་བུ་
ལ་ཅུང་ཟད་ཐུར་དུ་བསྟན་པ། ལྟེ་བའི་རྩ་འཁོར་གསེར་གྱི་ཁྲིའུ་ལྟ་བུ་ཅུང་ཟད་གྱེན་དུ་བསྟན་པ། གསང་བའི་རྩ་འཁོར་འདབ་མ་བཞིར་ཁ་ཕྱེས་པ་ལྟ་བུར་བསྒོམ། རྩ་སྦུགས་རྣམས་ཀྱང་ཁམས་དཀར་དམར་
གྱིས་གང་བ། རྩ་ཁམས་དེ་དག་ཀྱང་ཐབས་ཀྱི་ངོ་བོར་གྱུར་པས་རྒྱུ་བྱས་ཏེ། གསུམ་པ་ལྷའི་རྣམ་པར་གསལ་འདེབས་པ་ནི། ཀླད་པ་དུང་ཁང་གི་རྩ་འཁོར་དབུས་སུ་ཞིང་ཆེན་བསྣོལ་བའི་གདན་ལ་བཅོམ་ལྡན་
ཡུམ་ཆེན་ཌཱ་ཀི་མ་དཀར་མོ་ཞལ་གཅིག་ཕྱག་གཉིས་འགྱིང་བག་ཅན། ཕྱག་གཡས་རྡོ་རྗེ་ཕྱར་ཞིང་གཡོན་ཐོད་ཁྲག་བསྣམས་པ་ཞབས་གཡས་བརྐྱང་ཞིང་གཡོན་བསྐུམ་པ་ལ། དཔལ་རྡོ་རྗེ་རིགས་ཀྱི་དཔའ་བོ་

དཀར་པོ་ཞལ་གཅིག་ཕྱག་གཉིས་རྡོ་རྗེ་ཐོད་པ་འཛིན་པས་ཡུམ་ལ་འཁྱུད་པ་ཞབས་གཡས་བསྐུམ་ཞིང་གཡོན་བརྐྱང་བ། རྩ་འདབ་སོ་གཉིས་ལ་ཡུམ་ཇི་ལྟ་བའི་དཔའ་བོ་དཔའ་མོ་སོ་གཉིས་ཞལ་ནང་དུ་བསྟན་པ་
དང་༑ མགྲིན་པ་ལོངས་སྤྱོད་འཁོར་ལོའི་རྩ་འཁོར་གྱི་དབུས་སུ་རིན་པོ་ཆེ་འབར་བའི་གདན་ལ་བཅོམ་ལྡན་ཌཱཀི་མ་སེར་མོ་ཕྱག་གཡས་རིན་ཆེན་འབར་བ་དང་། གཡོན་ཐོད་ཁྲག་ཅན་ལ་རིན་ཆེན་དཔའ་བོ་སེར་པོས་
འཁྲིལ་བ་བཞུགས་ཚུལ་གོང་དང་འདྲ་བ། རྩ་འདབ་བཅུ་དྲུག་ལ་རིན་ཆེན་དཔའ་བོ་དཔའ་མོ་ཡབ་ཡུམ་བཅུ་དྲུག་ཞལ་ནང་བསྟན་པའོ། ། སྙིང་ཀ་དྲན་པ་བཀོད་པའི་རྩ་འཁོར་གྱི་དབུས་སྙིང་རིན་ཆེན་ཟུར་བརྒྱད་
པའི་དབྱིབས་ནང་རིན་པོ་ཆེའི་ཕོ་བྲང་དུ་ཆགས་མེད་རང་གསལ་པདྨ་དང་ཉི་ཟླའི་གདན་ལ་རང་རིག་པའི་ངོ་བོ་དང་དབྱེར་མེད་པའི་རང་བཞིན་གུ་རུ་མཚོ་སྐྱེས་རྡོ་རྗེ་དཀར་ལ་དམར་བའི་མདངས་ཆགས་པ་ཞལ་་་་
གཅིག་ཕྱག་གཉིས་གཡས་གསེར་གྱི་རྡོ་རྗེ་རྩེ་ལྔ་པ་ཐུགས་ཀར་འཛིན་ཅིང་། གཡོན་མཉམ་གཞག་གི་སྟེང་ན་ཐོད་པ་བདུད་རྩིས་གང་བ་འཛིན་པ། གྲུ་མོ